Robin Knoche

Robin Knoche (s. 22. toukokuuta 1992 Braunschweig) on saksalainen jalkapalloilija, joka edustaa Bundesliigassa pelaavaa 1. FC Union Berliniä. Hän on pelipaikaltaan keskuspuolustaja.

Seurajoukkueura 
Knochen kasvattajaseura on VfL Wolfsburg, jota hän on edustanut vuodesta 2005 aina kesään 2020 saakka. Hän pelasi seuran kakkosjoukkueessa vuosina 2010–2013 yhteensä 68 ottelua tehden kaksi maalia. Debyytti seuran ykkösjoukkueessa Bundesliigassa tapahtui elokuussa 2011 Borussia Mönchengladbachia vastaan. Uran ensimmäinen bundesliigamaali syntyi elokuussa 2013 FC Schalke 04:ää vastaan. Knoche oli pitkään yksi Wolfsburgin avainpelaajista. Hän pelasi seurassa kaikkiaan 183 bundesliigaottelua ja teki niissä 12 maalia. Hän voitti Saksan Cupin kaudella 2014–2015 mutta ei pelannut välierässä eikä loppuottelussa.Hän siirtyi kesällä 2020 Union Berliniin.

Maajoukkueura 
Knoche on pelannut Saksan alle 20- ja alle 21-vuotiaiden maajoukkueissa. Vuosina 2013–2015 hän pelasi alle 21-vuotiaiden maajoukkueessa kymmenen ottelua ja teki niissä yhden maalin. Alle 21-vuotiaiden Euroopan-mestaruuskilpailuissa 2015 hän pelasi vain ensimmäisen alkulohko-ottelun. Saksan miesten maajoukkueeseen Knoche kutsuttiin marraskuussa 2014 ystävyysotteluun Espanjaa vastaan. Hän ei kuitenkaan päässyt tuossa ottelussa pelaamaan.

Lähteet

Aiheesta muualla 
 
 Robin Knoche Soccerway-sivustolla

Saksalaiset jalkapalloilijat
Vuonna 1992 syntyneet
Elävät henkilöt